Els escolars de Burjassot han celebrat Dia de l’Arbre plantant 16 nous arbres en La Granja
2025-07-24

Al llarg de la setmana passada, el Parc de La Graja ha rebut la visita de xiquets i xiquetes conscienciats amb la importància que els arbres tenen per al nostre benestar i per a la preservació i cura del nostre Medi ambient. Eren els alumnes dels col·legis Miguel Bordonau, La Fontaine i Sant Joan de Ribera, tres centres educatius de Burjassot que han participat en la celebració del Dia de l’Arbre, organitzada des de la Regidoria de Medi ambient, que dirigeix Emili Altur, a través de l’Oficina de Sostenibilitat i en col·laboració amb les regidories d’Educació i Serveis Municipals, dirigides per Laura Espinosa i Manuel Lozano, respectivament.

El dimarts 31 de gener, Dia de l’Arbre, així com també el dimecres 1 i el divendres 3 de febrer, prop de dos-cents escolars entre els tres col·legis han participat de les activitats programades. En primer lloc, en companyia de l’alcalde de Burjassot, Rafa García, del regidor de Medi ambient, Emili Altur i de la regidora d’Educació, Laura Espinosa, els xiquets i xiquetes escoltaven atents la lectura dels compromisos municipals envers el Medi ambient i envers els nous arbres que els menuts anaven a plantar posteriorment, d’igual manera que els alumnes també es comprometien a cuidar i a fer un seguiment del creixement dels nous arbres plantats, brachychiton i til·lers, entre ells.

A continuació i amb la sàvia ajuda de treballadors i treballadores de la Brigada d’Obres Municipal, els xiquets i xiquetes han rebut informació tant de les espècies que anaven a plantar com d’útils instruccions per a dur a terme la plantació que tots han realitzat amb notable interès. L’experiència ha finalitzat per a tots ells amb una sorpresa afegida: un divertit passeig en el pintoresc Trenet de la Granja, gràcies a la col·laboració en la celebració del Dia de l’Arbre de la Cultural Ferroviària de Burjassot.